מאסימיליאנו רוסולינו

ביוגרפיה

רוסולינו נולד בנאפולי, לאב איטלקי, סלבטורה ולאמא אוסטרלית קרולין. בהיותו בן 3 גדל באוסטרליה עד גיל 6. במהלך קריירת השחייה שלו התגורר לעיתים באוסטרליה לצורך אימונים.
באליפות אירופה בשחייה שנערכה בווינה שבאוסטריה בשנת 1995 זכה רוסולינו לראשונה במדליית ארד במשחה שליחים 4x200 מטר חופשי. באולימפיאדת אטלנטה (1996) הא סיים 3 פעמים במקום שישי במשחה ל-200 מטר חופשי (1:48.50 דקות), במשחה ל-400 מטר חופשי (3:51.04 דקות) ובמשחה שליחים 4x200 מטר חופשי (7:19.92 דקות). באליפות אירופה בשחייה שנערכה בסביליה שבספרד בשנת 1997 הוא זכה בשתי מדליות כסף, במשחה ל-200 מטר חופשי (1:49.02 דקות) ובמשחה ל-400 מטר חופשי (3:48.11 דקות).

סגן אלוף עולם

באליפות העולם בשחייה שנערכה בפרת' שבאוסטרליה בשנת 1998 זכה רוסולינו במדליית כסף במשחה ל-200 מטר חופשי בתוצאה של 1:48.30 דקות, אחרי מייקל קלים מאוסטרליה (1:47.41 דקות) ולפני פיטר ואן דן הוחנבאנד מהולנד (1:48.65 דקות). נוסף לכך, הוא סיים במקום חמישי במשחה ל-400 מטר חופשי בתוצאה של 3:48.89 דקות ובמקום שמיני במשחה שליחים 4x100 מטר חופשי.

אלוף אירופה

באליפות אירופה בשחייה שנערכה בהלסינקי שבפינלנד ביולי 2000 זכה רוסולינו ב-3 מדליות זהב, במשחה ל-200 מטר חופשי (1:47.31 דקות), במשחה ל-200 מטר מעורב אישי (2:00.62 דקות) ובמשחה שליחים 4x200 מטר חופשי (7:16.52 דקות).

אלוף אולימפי

באולימפיאדת סידני (2000) זכה רוסולינו ב-3 מדליות, אחת מכל סוג. מדליית זהב, במשחה ל-200 מטר מעורב אישי בשיא אולימפי חדש של 1:58.98 דקות, לפני טום דולאן (1:59.77 דקות) וטום וילקנס
(2:00.87 דקות) שניהם מארצות הברית. מדליית כסף, במשחה ל-400 מטר חופשי בתוצאה של 3:43.40 דקות, אחרי איאן ת'ורפ מאוסטרליה שקבע שיא עולם חדש של 3:40.59 דקות ולפני קליט קלר מארצות הברית (3:47.00 דקות) ומדליית ארד במשחה ל-200 מטר חופשי בתוצאה של 1:46.65 דקות, אחרי פיטר ואן דן הוחנבאנד שקבע שיא עולם חדש של 1:45.35 דקות ואיאן ת'ורפ (1:45.83 דקות), בשלב חצי הגמר הוא קבע שיא איטליה חדש של 1:46.60 דקות. נוסף לכך, הוא סיים במקום רביעי במשחה שליחים 4x200 מטר חופשי בתוצאה של 7:12.91 דקות, כשחיין רביעי הוא קבע ב"זינוק שליחים" תוצאה של 1:45.91 דקות ובמקום חמישי במשחה שליחים 4x100 מטר חופשי בתוצאה של 3:17.85 דקות, כשחיין שלישי הוא קבע ב"זינוק שליחים" תוצאה של 49.70 שניות.

אלוף עולם

באליפות העולם בשחייה שנערכה בפוקואוקה שביפן בשנת 2001 זכה רוסולינו בשתי מדליות, זהב וכסף. מדליית זהב במשחה ל-200 מטר מעורב אישי בתוצאה של 1:59.71 דקות, לפני טום וילקנס (2:00.73 דקות) וג'אסטין נוריס מאוסטרליה (2:00.91 דקות) ומדליית כסף במשחה שליחים 4x200 מטר חופשי בתוצאה של 7:10.86 דקות, אחרי אוסטרליה שקבעה שיא עולם חדש של 7:04.66 דקות ולפני ארצות הברית (7:13.69 דקות).
באליפות העולם בשחייה שנערכה בברצלונה שבספרד בשנת 2003 זכה רוסולינו במדליית ארד, במשחה ל-200 מטר מעורב אישי בתוצאה של 1:59.71 דקות, אחרי מייקל פלפס מארצות הברית שקבע שיא עולם חדש של 1:56.04 דקות ואיאן ת'ורפ (1:59.66 דקות) ולא הצליח להגן על תוארו. נוסף לכך, הוא סיים במקום רביעי במשחה ל-400 מטר חופשי בתוצאה של 3:47.44 דקות,, במקום חמישי במשחה ל-400 מטר מעורב אישי בשיא אישי חדש של 4:17.30 דקות ובמקום רביעי במשחה שליחים 4x2 מטר חופשי בתוצאה של 7:14.32 דקות, כשחיין רביעי הוא קבע ב"זינוק שליחים" תוצאה של 1:48.05 דקות.
באולימפיאדת אתונה (2004) זכה רוסולינו במדליית ארד במשחה שליחים 4x200 מטר חופשי בתוצאה של 7:11.83 דקות, אחרי ארצות הברית (7:07.33 דקות) ואוסטרליה (7:07.46 דקות). נוסף לכך, הוא סיים במקום חמישי במשחה ל-400 מטר חופשי בתוצאה של 3:46.25 דקות ובמקום 11 במשחה ל-200 מטר מעורב אישי בתוצאה של 2:01.29 דקות ולא הצליח להגן על תוארו.
באליפות העולם בשחייה שנערכה במונטריאול שבקנדה בשנת 2005 סיים רוסולינו פעמיים במקום רביעי, במשחה ל-400 מטר חופשי בתוצאה של 3:46.91 דקות ובמשחה שליחים 4x200 מטר חופשי בתוצאה של 7:12.81 דקות, כשחיין שלישי הוא קבע ב"זינוק שליחים" תוצאה של 1:48.07 דקות.
באליפות העולם בשחייה שנערכה במלבורן שבאוסטרליה בשנת 2007 זכה רוסולינו במדליית כסף במשחה שליחים 4x100 מטר חופשי בתוצאה של 3:14.04 דקות, אחרי ארצות הברית שקבעה שיא אליפות חדש של 3:12.72 דקות ולפני צרפת (3:14.68 דקות), כשחיין ראשון הוא קבע שיא אישי חדש של 49.35 שניות. נוסף לכך, הוא סיים במקום חמישי במשחה ל-200 מטר חופשי בתוצאה של 1:47.18 דקות, במקום 12 במשחה ל-400 מטר חופשי בתוצאה של 3:49.10 דקות ובמקום חמישי במשחה שליחים 4x200 מטר חופשי בתוצאה של 7:12.31 דקות, כשחיין רביעי הוא קבע ב"זינוק שליחים" תוצאה של 1:46.57 דקות.
באולימפיאדת בייג'ינג (2008) סיים רוסולינו במקום רביעי במשחה שליחים 4x200 מטר חופשי בתוצאה של 7:05.35 דקות, כשחיין שלישי הוא קבע ב"זינוק שליחים" תוצאה של 1:46.53 דקות. נוסף לכך, הוא סיים במקום 13 במשחה ל-400 מטר חופשי בתוצאה של 3:45.57 דקות ובמקום 28 במשחה ל-200 מטר חופשי בתוצאה של 1:48.76 דקות.

חייו האישיים

רוסולינו ניהל קשר רומנטי עם רוברטה קפואה, מיס איטליה לשנת 1986, ושנייה בתחרות מיס יוניברס לשנת 1987. כיום, יש לו שתי בנות, מיחסים עם הרקדנית, נטליה טיטובה, שהשתתפה בתוכנית, רוקדים עם כוכבים.